
1. DE CE DIMENSIUNILE NONMILITARE 
ALE SECURITĂȚII? 


Sfârşitul Războiului Rece a adus cu sine şi modificarea 
percepției indivizilor umani asupra tipurilor de ameninţări la 
adresa securității lor. Astfel, problemele ce ţin de dimensiunile 
nonmilitare ale securităţii au luat locul celor de natură militară, 
însă fără a le elimina. În ansamblu, perioada sfârşitului de secol 
XX şi începutului de secol XXI este marcată atât de creşterea în 
amploare a procesului de globalizare, cât şi de câteva direcții 
imprimate de noile caracteristici ale mediului internațional de 
securitate, ce se înscriu în această tendință, precum: declanşarea 
unui nou val de lărgire a spaţiului euro-atlantice şi a Uniunii 
Europene; asumarea de către NATO şi UE a noi roluri, ce 
decurg şi din sporirea numărului de membri; afirmarea luptei 
împotriva terorismului ca principal obiectiv al agendei tuturor 
instituțiilor şi organizațiilor internaționale de securitate; 
extinderea zonei de acțiune a instituţiilor şi organizaţiilor 
internaționale de securitate în afara „frontierelor” lor inițiale; 
restrângerea capabilităților militare din vechile zone de conflict, 
redirecționarea lor spre alte spaţii şi desemnarea rolurilor de 
stabilizare şi menţinere a păcii altor instituţii şi organizații 
internaționale de securitate; reafirmarea rolului unor instituţii şi 
organizații de securitate aflate, până acum, pe planul doi în 
materie de activitate şi afirmare la nivel internaţional. Pe lângă 
urmărirea acestor procese, pe agenda relaţiilor internaționale un 
loc principal este ocupat de problemele de securitate. Nu este 
vorba numai despre terorism, ci şi despre sărăcie, şomaj, crimă 
organizată, proliferarea armelor de distrugere în masă, imigrație 
ilegală, dezastre ecologice şi competiţie acerbă pentru resurse 
naturale. Este posibil ca, în următorii ani, multe dintre aceste 
probleme ce nu ţin cont de graniţe să se acutizeze, însoțind 
procesul de globalizare. 


Putem afirma cu certitudine că, la început de secol XXI, 
pericolele şi amenințările la adresa securităţii tind să devină din 
ce în ce mai difuze, puţin predictibile şi multidimensionale. Spre 
deosebire de amenințările militare tradiționale ce emană de la un 
adversar cunoscut, acestea nu pot fi contracarate nici prin 
creşterea cheltuielilor militare sau desfăşurarea de trupe şi nici 
prin închiderea granițelor. Din aceste motive, a crescut nevoia 
de cooperare internaţională, multe dintre pericolele şi 
amenințările menţionate neputând fi rezolvate în cadrul 
tradițional al securității naţionale. Eforturile de a redefini 
securitatea pleacă de la câteva premise: 

- deținerea armelor de distrugere în masă nu furnizează în 
mod necesar securitate; 

- securitatea într-o lume în globalizare nu poate fi 
furnizată exclusiv pe baze naţionale; 

- centrarea atenţiei pe securitatea statului este inadecvată, 
întrucât dacă indivizii şi comunitățile se află într-o stare de 
insecuritate, statul însuşi este fragil; 

- dimensiunile nonmilitare ale securităţii au devenit din 
ce în ce mai importante. 

Redefinirea conceptului de securitate se desfăşoară într- 
un context în care actorii statali şi nonstatali au viziuni diferite 
asupra provocărilor la adresa securității, în conformitate cu 
tradiționala distincţie între nord şi sud din relațiile 
internaționale: nordul şi-a centrat atenția pe terorism şi armele 
de distrugere în masă, în timp ce sudul este preocupat de 
sărăcie şi subdezvoltare. Elaborarea unei viziuni comune asupra 
securității este posibilă numai prin conştientizarea faptului că 
multe dintre actualele provocări sunt, de fapt, rezultatul 
existenței unor riscuri şi vulnerabilități comune ce necesită 
soluţii de aceeaşi natură. De aceea, au apărut concepte de genul 
securitate colectivă, securitate comună sau securitate prin 
cooperare. Aceste trei concepte au o dimensiune militară 
predominantă deoarece realizarea stării de securitate va 


depinde, în mare măsură, de contracararea provocărilor 
tradiționale la adresa securității, precum limitarea proliferării 
armelor de distrugere în masă şi rezolvarea conflictelor înainte 
ca acestea să devină violente. Totuşi, problemele legate de 
sărăcie, suprapopulare, degradarea mediului, schimbarea climei 
etc. reprezintă deja amenințări împotriva cărora trebuie 
angrenate resurse uriaşe, atât de natură financiară, cât şi umană. 


2. DIMENSIUNILE NONMILITARE 
ALE SECURITĂȚII - CADRU TEORETIC 


2.1. Sistemul global. Omul. Securitatea umană 

Conceptul folosit cel mai des în analizele de securitate, în 
special ale dimensiunilor nonmilitare, este acela de securitate 
umană. De ce securitate umană? Pentru că subiectul şi obiectul 
de referință al securităţii este individul uman, iar starea de 
securitate a indivizilor trebuie să constituie punctul de pornire al 
oricărui studiu din acest domeniu, indiferent de nivelul analizat 
(național, zonal, regional sau global). Omul reprezintă elementul 
esenţial al oricărei forme de organizare socială, iar gradul de 
realizare a securităţii acestuia se reflectă în securitatea grupului 
din care face parte. În opinia noastră, securitatea şi, în special, 
securitatea umană reprezintă o stare ce exprimă percepția 
absenței riscurilor, pericolelor şi amenințărilor la adresa 
existenței, valorilor şi intereselor indivizilor umani (în orice 
formă de constituire), dar şi procesele de gestionare a acestei 
percepții şi a formare a sa. 

Varietatea definiţiilor acestui concept demonstrează 
faptul că, deocamdată, problematica securităţii este departe de a 
fi pe deplin clarificată. Situaţia este cauzată de faptul că toate 
sensurile existenței umane sunt construite prin definiţii rezultate 
din experienţa perceptivă a indivizilor. Astfel, realizarea stării 
de securitate, indiferent de nivelul şi domeniul la care ne 


raportăm, este îngreunată de uriaşa varietate a valorilor şi 
intereselor oamenilor, ce, adesea, intră în contradicţie, creând 
temeri asupra securității individuale, grupale, naționale, statale, 
suprastatale. 

Totuşi, trebuie accentuat faptul că existenţa individului 
uman nu se poate desfăşura în afara sistemului global şi, în 
consecință, analiza de securitate nu poate ignora elementele 
acestuia: 

- contextul, atât structural, cât şi istoric, ce defineşte 
parametrii de bază sau circumstanţele; 

- cultura, adică perspectivele ideologice, cogniţiile, 
sentimentele şi judecăţile care dau sistemului valoare, sens şi 
orientare; 

- structura de actori şi resursele acestora, cu ajutorul 
cărora realizează scopurile stabilite; 

- procesele, relațiile dinamice de cooperare sau 
antagonice, prin care actorii urmăresc realizarea scopurilor pe 
termen scurt sau lung; 

- efectele sau consecințele intenționate şi neintenționate 
ale acțiunilor, inacțiunilor şi proceselor. 

Din altă perspectivă), sistemul global poate fi văzut ca o 
juxtapunere a cinci subsisteme majore: 

- subsistemul politic, 

- subsistemul economic, 

- subsistemul social (mai exact, socio-demografic, fără 
componenta culturală), 

- subsistemul cultural şi 

- subsistemul ecologic. 

Subsistemele sunt interrelaţionate şi, în acelaşi timp, 
fiecare reflectă natura specifică a elementelor sale constitutive 
(context, cultură, structuri, procese, efecte): 


! Nef, Jorge, Human Security and Mutual Vulnerability: The Global 
Political Economy of Development and Underdevelopment, Ottawa: IDRC 
Books, 1999. 

1. Subsistemul politic: 
- context: capacități şi aşteptări ale maselor şi ale elitei; 
- cultură: ideologii; 
- structuri: grupuri de interese, partide, guverne, 
birocraţii etc.; 
- procese: consens, represiune, rebeliune etc.; 
- efecte: guvernare sau violență. 
2. Subsistemul economic: 
- context: modele economice; 
- cultură: doctrine economice; 
- structuri: consumatori şi producători; 
- procese: producţia şi distribuirea de bunuri şi servicii; 
- efecte: prosperitate sau sărăcie. 
3. Subsistemul social: 
- context: aşteptări sociale şi tradiții; 
- cultură: valori, norme, atitudini, identitate şi 
personalitate; 
- structuri: statusuri şi roluri sociale; 
- procese: interacțiuni sociale; 
- efecte: echitate sau inechitate. 
4. Subsistemul cultural: 
- context: imagini ale lumii fizice şi sociale, 
experienţe colective; 
- cultură: axiologie, teleologie, deontologie, coduri 
etice şi morale; 
- structuri: structuri de educație formală şi informală; 
- procese: învăţare; 
- efecte: instruire sau ignoranță. 
5. Subsistemul ecologic: 
- context: mediul natural; 
- cultură: ecocultura (locul atribuit mediului în 
viziunea comună); 
- structuri: distribuția resurselor şi a spaţiului; 
- procese: epuizarea sau regenerarea resurselor naturale; 


- efecte: sustenabilitate sau reducere. 

Se observă că această „disecţie” a sistemului global este 
deosebit de utilă pentru analiza de securitate, deşi nu include şi 
un subsistem militar, caz în care ar fi acoperit toate 
dimensiunile securităţii. 


2.2. Dimensiunile  nonmilitare ale securității — 
perspective teoretice 

Fiind date aceste componente ale sistemului global, 
analiza lor pune accentul pe unul sau altul dintre elemente, în 
funcție de cadrul teoretic folosit. În analiza de securitate există 
două teorii contemporane ce s-au afirmat: neorealismul şi 
postmodernismul. Neorealismul accentuează importanța rolului 
statului ca furnizor de securitate, în timp ce postmodernismul 
accentuează interdependenţele dintre actorii nonstatali. 

Neorealiştii, reprezentanți de Barry Buzan’, afirmă că 
abordarea securității doar din punct de vedere al dimensiunii 
militare, promovată în timpul Războiului Rece, nu a făcut 
altceva decât să prejudicieze dezvoltarea conceptului. Din acest 
motiv, sfera sa de cuprindere a fost lărgită prin introducerea în 
analiză a noi dimensiuni ale securității - politică, economică, 
socială şi ecologică -, cu mențiunea că statul suveran rămâne 
principalul obiect de referință al analizei de securitate. 

Postmoderniştii (Ken Booth’) sunt şi ei de părere că este 


? Barry Buzan, considerat a fi unul dintre principalii reprezentanți ai Şcolii 
de la Copenhaga, este în prezent profesor în Departamentul de Relaţii 
Internaţionale al Şcolii de Ştiinţe Politice şi Economice, Londra, şi autor al 
unora dintre lucrările de bază pentru analiza de securitate, precum: 
Popoarele, statele şi teama, 1991 şi SUA şi marile puteri: politica mondială 
în secolul XXI, 2004. 

? Ken Booth este profesor în cadrul Departamentului de Politică 
Internaţională al Universităţii din Wales şi autor al unor importante lucrări 
în domeniul securităţii, cum ar fi: Noi idei despre strategie şi securitate 
internațională, 1991; Arta guvernării şi securitate, 1998; Lumi în coliziune: 
teroarea şi viitorul ordinii globale, 2002. 

nevoie de lărgirea sferei de definire a securității, însă că nu 
statul deţine principalul rol în realizarea stării de securitate, ci 
actorii nonstatali, precum indivizii, grupurile culturale şi etnice, 
blocurile economice regionale, corporaţiile multinaționale, 
organizațiile nonguvernamentale etc. Conceptul de securitate 
este lărgit atât pe verticală, cât şi pe orizontală, având în centru 
ideea conform căreia securitatea umană este diferită de 
securitatea statului şi cu mult mai importantă decât ea. 
Postmoderniştii şi, în special Booth, consideră că statele şi 
guvernele nu constituie principalele obiecte de referinţă ale 
securității întrucât, deşi se presupune că ar trebui să reprezinte 
furnizorii de securitate pentru cetăţeni, ele au devenit surse de 
insecuritate pentru oamenii de care sunt responsabile. 

Ambele abordări se adresează în special dimensiunilor 
nonmilitare ale securității, iar diferenţa principală dintre ele 
constă în natura obiectului de referință identificat în analiza de 
securitate. Punctul de vedere neorealist plasează securitatea 
umană alături de cea a statului, ca obiect de referință identic în 
teoria şi practica de securitate: analiza de securitate este 
preocupată de „soarta? colectivităților umane; acestea sunt 
constituite din cetățeni ai statului, astfel că statul devine 
obiectul de referință al securităţii. În acelaşi timp, 
postmoderniştii afirmă că ideea de securitate a statului era 
folosită de guverne pentru a camufla realitatea şi a ascunde 
adevăratele probleme de securitate, care, de fapt, erau 
problemele regimului şi ale partizanilor săi, din acest motiv, 
abordarea promovând conceptul de securitate umană. 

În acelaşi cadru se înscrie şi abordarea Organizaţiei 
Naţiunilor Unite. În anul 1993, Programul Naţiunilor Unite 
pentru Dezvoltare a publicat Raportul anual asupra dezvoltării 
umane, în care a introdus noţiunea de securitate umană, ce, în 
anii următori, a devenit un reper pentru un nou model de 
securitate, o nouă paradigmă a securității. Conform viziunii 
ONU, societatea umană trebuie să se înscrie rapid într-un 

proces de transformare pe două niveluri, al cărui rezultat să fie 
pe de o parte transferul centrului de greutate de la securitatea 
teritorială la cea a oamenilor, iar pe de altă parte, transferul 
mijloacelor de realizare a securității de la achiziția de armament 
la dezvoltarea umană sustenabilă. Securitatea umană necesită, 
în acest caz, contracararea unei largi game de amenințări la 
adresa oamenilor, grupate astfel: 

- securitatea economică — asigurarea unui venit minim 
necesar fiecărui individ; 

- securitatea hranei — garantarea accesului fizic şi 
economic la hrana de bază; 

- securitatea din punct de vedere al sănătății — garantarea 
protecției minime față de boli şi un stil de viață nesănătos; 

- securitatea ecologică — protejarea oamenilor față de 
deteriorarea mediului şi dezastrele naturale; 

- securitatea personală — protejarea oamenilor de violența 
fizică, oricare ar fi sursa acesteia; 

- securitatea comunității — protejarea oamenilor de pierderea 
relaţiilor şi valorilor tradiționale, de violenţă etnică şi sectară; 

- securitatea politică — furnizarea unui mediu de viață 
bazat pe respectarea în societate a drepturilor omului. 

În ansamblu, cadrul în care ONU promovează securitatea 
umană este definit de rapoartele Programului Naţiunilor Unite 
pentru Dezvoltare ce sunt implementate în diverse domenii de 
acțiune, în special prin menţinerea păcii, intervenţia umanitară, 
sprijinul acordat refugiaților etc. Cu toate acestea, se pare că 
oficialii ONU au pierdut din vedere în ultimii ani problema 
securității umane, întrucât conceptul nu a fost utilizat nici în 
cursul Summit-ului Mileniului, nici în Declaraţia Mileniului. 
Probabil că motivul principal constă în caracterul eterogen al 
conceptului, dar şi în lipsa de entuziasm manifestată de țările 
care au promovat agenda de securitate umană în contextul 
reformelor generale inițiate în cadrul Organizației. 

Analizând aceste curente existente în domeniul studiilor 

de securitate, alături de componentele sistemului global, pot fi 
sintetizate următoarele dimensiuni ale securității: 

dimensiunea militară; 

dimensiunea politică; 

dimensiunea economică; 

dimensiunea socială; 

dimensiunea culturală; 

dimensiunea ecologică. 

Chiar dacă unii dintre teoreticienii securității, în special 
Şcoala de la Copenhaga, includ dimensiunea culturală în cea 
socială, optăm pentru clasificarea de mai sus, întrucât, în opinia 
noastră aspectele legate de cultură sunt deosebit de importante 
pentru studiul securităţii, iar alăturarea lor problemelor 
demografice sau celor referitoare la roluri şi statusuri sociale, 
cuprinse de dimensiunea socială, nu ar face altceva decât să le 
arunce într-un plan secundar. 

Aşadar, toate cele şase dimensiuni sunt la fel de 
importante pentru realizarea stării de securitate şi, mai mult, ele 
interrelaţionează. Astfel, dimensiunea politică vizează atât 
relația dintre stat şi cetăţenii săi, cât şi relațiile internaţionale 
ale statului respectiv. Dimensiunea economică are în vedere 
fundamentarea economică a puterii militare, dar şi componenta 
pur economică a securităţii la toate nivelurile sale, cu accent pe 
cel individual. Acest ultim nivel este şi cel vizat de 
dimensiunea socială a securității: securitatea statului este 
extrem de importantă, însă nu poate fi realizată fără a avea la 
bază securitatea indivizilor. Dimensiunea culturală priveşte 
delicatele probleme legate de etnie şi religie, sursele unora 
dintre cele mai importante conflicte ale ultimelor decenii. În 
fine, dimensiunea ecologică, o problemă mai nou aflată în 
studiu, include trei aspecte ce nu pot fi ignorate: problemele de 
mediu cauzate de război, resursele naturale a căror posesie sau 
control poate naşte dispute internaționale şi catastrofele 
naturale. 

3. DIMENSIUNEA POLITICĂ 


În cadrul multitudinii de schimbări ce au marcat sfârşitul 
secolului XX şi începutul secolului XXI, există o constantă ce 
traversează această perioadă de timp: nevoia de democratizare 
şi dezvoltare nu numai a fostelor țări comuniste, ci şi a altor țări 
slab dezvoltate din toată lumea. Intensitatea acestei nevoi a 
variat în funcţie de paradigmele existente într-un moment sau 
altul al istoriei recente, atingând punctul culminant, nu odată cu 
declanșarea conflictelor interetnice din Balcani, ci atunci când 
SUA şi NATO au iniţiat ample operaţii militare în Orientul 
Apropiat şi Mijlociu, după momentul 11 septembrie 2001. 

Toate acestea sunt repere pentru dimensiunea politică a 
securității, ce poate fi analizată pe două niveluri: cel intern, în 
care conceptele de bună guvernare şi proastă guvernare au un 
rol central, şi cel extern, raportat la securitatea internațională 
sau la dreptul internațional. 

Dimensiunea politică a securităţii este reflectată şi în 
strategiile de securitate ale anilor 90. Pe lângă lupta împotriva 
terorismului şi integrarea europeană şi euroatlantică, statele 
europene şi nu numai (de exemplu SUA, ca unică superputere a 
lumii) au introdus noi concepte: proasta guvernare, ca potenţial 
risc, sau buna guvernare, ca deziderat şi modalitate de realizare 
a stării de securitate. Mai mult, organizaţii internaționale, 
precum ONU, Comisia Europeană sau Banca Mondială, au 
început să se preocupe din ce în ce mai mult de identificarea şi 
rezolvarea problemelor de guvernare. Buna guvernare a devenit 
o condiție esenţială pentru asistența de dezvoltare furnizată de 
agenţiile internaționale donatoare. De asemenea, buna 
guvernare reprezintă una dintre principalele ținte ale Scopurilor 
de Dezvoltare ale Mileniului, agenda ONU pentru reducerea 
sărăciei şi îmbunătăţirea condițiilor de viaţă. 

În continuare ne vom opri asupra celor două concepte mai 
sus menţionate întrucât analiza lor presupune raportarea nu 

numai la nivelul intern, ci şi la cel extern al studiului 
dimensiunii politice a securității. 


3.1. Guvernare. Buna guvernare vs. proasta guvernare 

Guvernarea reprezintă, în sens larg, procesul decizional şi 
cel prin care sunt sau nu implementate deciziile. Conceptul este 
folosit într-o multitudine de sensuri şi domenii ale vieţii 
societăţii. Figura nr. 1 ilustrează acest lucru: 


Proces 


Administrație Relaţii 
publică : internaționale 


COto eiaceeieeireceance ae emană nea e aa a a o iapa Reguli 


Agenţii internaționale Politici 
de dezvoltare ; comparate 
Activitate 


Figura nr. 1 
Sursa: Hyden, Goran şi Julius Court, Governance and Development, în 
„World Governance Discussion Paper 1”, United Nations University, 2002 


Cele două linii demarcă partea esențială, teoretică a 
conținutului guvernării, de cea ce reflectă caracterul său practic. 
De-a lungul liniei orizontale, sunt plasate punctele de vedere 
referitoare la guvernare, ca set de reguli ale conducerii 
sectorului public, şi cele care consideră guvernarea modalitatea 
de supraveghere şi control a aceluiaşi sector. Abordarea bazată 
pe reguli tinde să sublinieze determinările instituționale ale 
deciziilor, în timp ce cealaltă se concentrează pe modalitățile în 

care sunt implementate aceste decizii. De-a lungul liniei 
verticale, guvernarea este privită, pe de o parte, ca proces, iar 
pe de altă parte, ca activitate. Ca proces, guvernarea este un 
fenomen în desfăşurare, dificil de surprins, dar identificabil prin 
rezultatele sale, iar ca activitate, este reflectată în intenţiile şi 
acțiunile umane. Figura prezentată mai sus identifică tocmai 
cele patru abordări ale guvernării şi felul în care acestea sunt 
utilizate în societate. De exemplu, cei din administrația publică 
au o viziune complementară cu cea a agențiilor internaţionale 
de dezvoltare, considerând că guvernarea este supraveghere şi 
control, dar nu ca activitate, ci ca proces. De asemenea, 
abordarea agenţiilor este diferită de cea a specialiştilor în relaţii 
internaţionale“, care se raportează la guvernare ca la un proces 
centrat pe reguli. Ei consideră că aceasta, în plan național, 
modelează cadrul în care acționează cetăţenii şi decidenţii 
politici, iar în plan internaţional, este un proces ce implică 
multipli actori ai arenei internaţionale, care produc norme şi 
reguli noi cu scopul cooperării în sensul rezolvării problemelor 
globale. 

Agenţiile internaţionale de dezvoltare şi, implicit, 
principalele organizații internaționale, consideră că guvernarea 
este o activitate al cărei scop este supravegherea şi controlul 
societății pentru a urma o anumită direcție ce reflectă nevoile 
lor programatice. Banca Mondială defineşte guvernarea prin 
tradiţiile şi instituțiile pe baza cărora, într-o ţară, este exercitată 
autoritatea cu scopul realizării binelui comun”. Aceasta include: 
procesul prin care sunt selecționați, monitorizaţi şi înlocuiți cei 
care dețin autoritatea; capacitatea guvernului de a gestiona 


* Holsti, K.J., Governance without Governement: Polyarchy in the 19th 
Century, European International Politics, 1992; March, J.G. şi J.P. Olsen, 
Democratic Governance, 1992. Apud Hyden, Goran şi Julius Court, 
Governance and Development, în „World Governance Discussion Paper 1”, 
United Nations University, 2002. 

5 http://www.worldbank.org/wbi/governance. 

eficient resursele şi de a implementa politicile; respectul 
cetăţenilor şi al statului pentru instituțiile care guvernează 
interacțiunile economice şi sociale dintre ei. 

Comisia Europeană, ca principal forum al UE pentru 
rezolvarea problemelor de acest tip, consideră că guvernarea se 
referă la capacitatea statelor de a-şi „servi” cetăţenii, la regulile, 
procesele şi comportamentele prin care sunt exprimate şi 
gestionate interesele şi prin care este exercitată în societate 
puterea“. În ciuda caracterului său larg şi deschis, guvernarea 
este un concept practic, strâns legat de aspectele de bază ale 
funcționării oricărui sistem politic sau social. 

În accepțiunea ONU, guvernarea este acel sistem de 
valori, politici şi instituții prin care o societate îşi gestionează 
problemele economice, politice şi sociale”. Astfel, societatea se 
organizează pe ea însăşi pentru a lua şi implementa decizii, prin 
acord mutual şi acțiune reciprocă. De asemenea, guvernarea 
include toate mecanismele şi procesele folosite de cetăţeni 
pentru a-şi articula interesele, rezolva divergențele şi exercita 
drepturile şi obligaţiile legale. 

Acţiunea agenţiilor de dezvoltare şi a organizaţiilor 
internaționale este destinată instituirii unei bune guvernări. Este 
evident faptul că existența acestui concept implică nu numai 
existența celui de proastă guvernare, dar şi a unei metodologii 
de evaluare a guvernării. 

Ce înseamnă bună guvernare şi ce înseamnă proastă 
guvernare? Cum pot fi măsurate, identificate? Care norme 
trebuie să prevaleze în măsurarea guvernării? Este democrația 
liberală singurul etalon al guvernării? 

Pare dificil să răspundem la aceste întrebări, însă, dacă 
stabilim un sistem de referință familiar, problemele par a se 
clarifica. Aşadar, întrucât, în opinia noastră, ființa umană 


s European Commission, Communication on Governance and Development, 
2003. 
1 UNDP Strategy Note on Governance for Human Development, 2004. 

constituie punctul de plecare al unei astfel de analize, vom 
considera că domeniul drepturilor omului oferă cea mai bună 
abordare. În acest sens, sunt importante nu numai 
reglementările ONU referitoare la drepturile omului şi la 
dezvoltare, ci şi teoriile psiho-sociale referitoare la nevoile 
umane, ce trebuie satisfăcute pentru a asigura dezvoltarea 
acestora. Sintetizăm, astfel, două abordări ale dezvoltării: cea 
bazată pe drepturi şi cea bazată pe nevoit. 

Prima, cea bazată pe drepturi, este construită pe 
următoarele afirmații: 
drepturile sunt realizate; 
întotdeauna, drepturile implică şi obligaţii; 
drepturile omului sunt universale; 

- drepturile pot fi realizate numai dacă sunt luate în 
considerare atât rezultatele, cât şi procesele; 

- drepturile sunt indivizibile întrucât sunt 
interdependente; 

- în perspectiva aceasta, acţiunile caritabile sunt obscene. 

Abordarea bazată pe nevoi nu oferă indicatori clari pentru 
guvernare, întrucât este întemeiată pe principii mult mai 
ambigue decât cele anterioare: 

- nevoile sunt întrunite sau satisfăcute; 

- nevoile nu implică sarcini sau obligații; 

- nevoile nu sunt neapărat universale; 

- nevoile pot fi satisfăcute prin strategii care vizează 
rezultatele acțiunii; 

- nevoile pot fi clasificate în funcţie de priorități; 

- nevoile pot fi satisfăcute prin acțiuni caritabile şi 
bunăvoință. 

Afirmăm că această abordare nu este potrivită pentru 
scopul stabilit, deoarece, chiar dacă am opta pentru o anumită 


5 Vezi Hyden, Goran şi Julius Court, Governance and Development, în 
„World Governance Discussion Paper 1”, United Nations University, 2002; 
Sen, Amartya, Development as Freedom, New York: Random House, 1999. 

teorie a nevoilor, de exemplu cea a lui Maslow’, ea rămâne 
ambiguă din cauza complexităţii naturii umane şi a lipsei unor 
reglementări coerente în domeniu. 

Spre deosebire de abordarea bazată pe nevoi, cea centrată 
pe drepturi oferă mai multe avantaje, din cel puţin trei motive. 
În primul rând, îşi centrează atenţia pe cetățeni, buna guvernare 
fiind considerată un bun public la care aceştia au dreptul. În al 
doilea rând, acordă o deosebită atenție drepturilor şi proprietății 
şi recunoaşte faptul că sărăcia nu este doar o consecință a 
deprivării economice, ci mai ales a nerespectării drepturilor 
cetățenilor. În fine, această abordare aduce în prim-plan 
importanţa normelor şi a regulilor prin care societatea este 
guvernată şi este realizat procesul de dezvoltare a acesteia. 


3.2. Putem măsura buna guvernare? Dar proasta 
guvernare? 

Specialiştii în ştiinţe economice, politice şi sociale au 
reuşit să dea un răspuns pertinent la această întrebare. Astfel, 
unii dintre aceştia au propus următoarea grilă de analiză, 
formată din şase indicatori ai bunei guvernări!”: 

1. participarea — gradul de implicare a decidenților; 

2. decența — gradul în care crearea şi implementarea 
legilor ţine cont de demnitatea umană; 

3. corectitudinea — gradul în care regulile se aplică 
tuturor la fel, indiferent de statutul social; 

4. responsabilitatea — gradul în care oficialii publici, aleşi 
sau numiţi, îşi asumă responsabilitatea pentru acțiunile lor şi 
răspund cerinţelor formulate de public; 


? Abraham Maslow (1908-1970) este creatorul piramidei nevoilor umane, o 
teorie ce porneşte de la ideea că ființele umane sunt motivate de nevoile 
nesatisfăcute, iar nevoile primare trebuie satisfăcute înaintea celor 
superioare. Această teorie a fost prezentată în lucrarea „Motivaţie şi 
personalitate”, publicată în anul 1943. 

10 Hyden, Goran şi Julius Court, op. cit., 2002. 

5. transparenţa — gradul în care deciziile luate de oficialii 
publici sunt clare şi deschise votului cetățenilor sau 
reprezentanților acestora; 

6. eficiența — gradul în care regulile facilitează procesul 
decizional rapid şi la timp. 

În unele analize!!, sunt folosiţi tot şase indicatori, însă de 
o altă natură. Observăm că prima propunere urmăreşte 
cuantificarea numai a aspectelor pozitive ale guvernării, în timp 
ce aceasta din urmă introduce şi posibilitatea existenței unor 
probleme sociale ce trebuie controlate şi rezolvate de către 
guvernanți, făcând trecerea spre conceptul de proastă 
guvernare: 

l. voce şi responsabilitate — măsoară drepturile politice, 
civile şi umane; 

2. instabilitate politică şi violență — măsoară posibilitatea 
declanșării unor manifestări violente, inclusiv terorism / 
schimbări în guvernare; 

3. eficiența guvernării — măsoară competenţa birocrației 
şi calitatea serviciilor publice; 

4. calitatea procesului normativ — măsoară incidența 
politicilor de piaţă neprietenoase; 

5. domnia legii — măsoară nivelul respectării legii, dar şi 
posibilitatea declanşării unor acţiuni violente/criminale; 

6. controlul corupției — măsoară exercițiul public al 
puterii în scopuri private, inclusiv mita şi corupția la nivel înalt. 

O analiză mai detaliată ar putea combina elemente ale 
acestor două metodologii, deja aplicate de către creatorii lor, 
adăugând şi altele, ce rezultă din definițiile conceptului de 
guvernare. Astfel, putem sintetiza opt caracteristici majore ale 
bunei guvernări: 


1l Specialiştii Băncii Mondiale acordă o atenţie deosebită problemei 


măsurării guvernării. Pentru detalii: http://info.worldbank.org/governance. 
12 Vezi şi United Nations Economic and Social Commission for Asia and the 
Pacific, http://www.unescap.org. 

1. Participarea la guvernare atât a femeilor, cât şi a 
bărbaților, atât directă, cât şi prin intermediul instituțiilor sau 
reprezentaților. Participarea trebuie să fie informată şi 
organizată, ceea ce înseamnă existenţa libertăţii de expresie şi 
de asociere, a unei societăți civile bine conturată. 

2. Domnia legii, ca summum al cadrului legal just 
implementat în mod imparțial. De asemenea, necesită şi 
protejarea drepturilor omului, în special a celor ale 
minorităților. 

3. Transparenţa, care presupune următoarele: luarea 
deciziilor şi implementarea lor este în concordanță cu regulile şi 
normele existente; informaţia circulă liber şi este disponibilă 
celor care sunt vizați de aceste decizii; informaţia este furnizată 
în forme şi prin mijloace comprehensibile etc. 

4. Promptitudine, ca o condiţie a bunei guvernări de a 
furniza tuturor decidenților un plan de acţiune rezonabil, în 
conformitate cu promisiunile făcute şi interesele cetățenilor. 

5. Orientarea spre consens a tuturor formatorilor de 
opinii din societate. Buna guvernare necesită medierea 
diferitelor interese exprimate în societate, pentru a realiza 
consensul asupra ceea ce este spre binele societăţii şi asupra 
modalităţii de realizare a acestuia. 

6. Echitate şi includere pentru toți membrii societății. 
Aceasta presupune ca tuturor grupurilor sociale, în special celor 
vulnerabile, să li se acorde şansa de a se dezvolta. 

7. Eficienţă, din punct de vedere atât al rezultatelor 
proceselor şi instituţiilor de guvernare, cât şi al folosirii 
resurselor naturale şi protecției mediului. 

8. Responsabilitate, ca o caracteristică a activităţii nu 
numai a instituțiilor guvernamentale, ci şi a sectorului civil şi 
privat al societății. Responsabilitatea este strâns legată de 
transparenţă şi de domnia legii. 

Aşadar, guvernarea poate fi măsurată. Putem folosi tipuri 
diferite de date, atât obiective, cât şi subiective, însă nu este atât 


21 


de uşor pe cât pare. Pe cât de simplu este să înregistrezi 
indicatori ai creşterii economice, ai forței de muncă sau ai 
caracterizării sistemului de învățământ, pe atât de dificil este să 
creezi şi să aplici indicatori unanim recunoscuți ai fenomenului 
politic la scară largă, precum guvernarea sau drepturile politice. 

Totuşi, ce înseamnă buna guvernare? În mediul 
internațional, există tendința de a considera acest termen drept 
sinonim cu democrația liberală. Organizațiile internaționale au 
ridicat caracteristicile guvernării specifice sistemelor politice 
occidentale la nivelul de deziderate universal-valabile. 
Motivația îşi are originile în colapsul sistemului comunist, 
moment în care democrația s-a afirmat ca singura soluție 
viabilă. Totuşi, în lume există o multitudine de țări, care, deşi 
pretind că sunt democraţii liberale, au probleme serioase de 
guvernare. Cetăţenii şi, adesea, liderii acestor ţări îşi cer dreptul 
la bună guvernare, creând astfel condiţii favorabile extinderii 
influenţei occidentale pe scena internațională. Această situație 
oferă avantaje majore, întrucât buna guvernare constituie baza 
dezvoltării economice, care, la rândul său, este o condiţie 
esențială a asigurării securității şi, în consecință, a creării 
cadrului favorabil dezvoltării umane. 

În ceea ce priveşte proasta guvernare, la o primă vedere, 
reprezintă, evident, opusul bunei guvernări, însă unde se 
opreşte aceasta din urmă şi unde începe prima? 

Toate caracteristicile guvernării, enumerate mai sus, pot 
fi întrunite cu greu şi nu în totalitate. Foarte puţine ţări se 
apropie de standardele stabilite de diferitele organizaţii şi 
agenții internaționale de dezvoltare şi, în general, cele mai 
sărace țări ale lumii constituie subiectul proastei guvernări. 

Într-un sondaj realizat de ONU, referitor la problema 
guvernării între anii 1996-2000", ţările lumii au fost împărţite 


15 Court, Julius; Goran Hyden, Ken Mease, Governance Performance: The 
AggregatePicture, în „World Governance Survey Discussion Paper 3”, 
United Nations University, 2002. 

în trei grupe: țări cu guvernare dezvoltată, țări cu guvernare 
medie şi țări cu guvernare slabă. Pentru aceasta, a fost folosită 
chiar metodologia propusă de Goran Hyden şi Julius Court, 
prezentată anterior. Surprinzător, în prima grupă au intrat ţări 
precum Chile, India, Iordania, Mongolia, Tanzania şi 
Thailanda, al căror scor de agregare a celor şase indicatori a 
fost peste 90 (maxim 150, minim 30 puncte). Surprinzător este 
nu numai punctajul ridicat, ci mai ales diversitatea acestui grup: 
de la una dintre cele mai sărace ţări africane (Tanzania) la o 
țară asiatică nou industrializată (Thailanda), o mare putere a 
lumii (India) şi un regat islamic (Iordania). 

În cel de-al doilea grup au intrat ţările cu un punctaj între 
80 şi 60: Indonezia, China, Peru, Argentina şi Bulgaria. Şi aici 
avem de-a face cu o largă diversitate: ţări aflate în tranziție 
(Bulgaria, Indonezia, Peru), o ţară în criză, în momentul 
realizării sondajului (Argentina) şi o ţară în dezvoltare 
accelerată (China). 

În fine, ţările cu punctaj scăzut (sub 60 puncte) — Togo, 
Pakistan, Rusia, Kyrgyzstan şi Filipine — constituie obiectele 
proastei guvernări. Punctajul redus indică importanța scăzută a 
normelor şi regulilor existente atât pentru decidenții politici, cât 
şi pentru mare parte a societăţii civile. Atunci când primii 
abuzează de puterea dobândită, ignorând, în special, drepturile 
cetăţenilor, scorul guvernării scade dramatic, indicatorii 
enumerați primind un punctaj foarte redus. 

Aşadar, şi proasta guvernare este măsurabilă, însă fiind 
plasată la polul opus al bunei guvernări. Ea vizează măsura în 
care NU sunt întrunite caracteristicile de bază ale guvernării şi, 
la fel ca buna guvernare, este definită în mare măsură subiectiv. 
Afirmăm acest lucru întrucât, dincolo de indicii şi indicatorii 
obiectivi, lumea este definită în funcție de background-ul nostru 
genetic şi cultural, de contextul social şi istoric în care trăim. 
Structura realității sociale este complexă şi invizibilă. Lumea în 
care trăim are caracteristici atât intrinseci, cât şi dependente de 

observator. Obiectele din jurul nostru există independent de 
atitudinea pe care o avem vis-ă-vis de ele, însă descrierea lor 
este pur subiectivă. În consecință, oamenii răspund nu doar la 
aspectele obiective ale unei situații, ci şi la cele subiective. 
Odată ce aceste înțelesuri au fost atribuite, comportamentul este 
determinat de sensul asociat. Aceste idei le putem aplica şi în 
analiza guvernării, mai ales în cazul în care aceasta este privită 
drept generator de securitate sau, dimpotrivă, de insecuritate. 
Existenţa instabilității politice, a corupției, a nivelului scăzut de 
trai, lipsa libertății de acţiune şi de exprimare, marginalizarea 
grupurilor minoritare, reunite sub numele de proastă 
guvernare, sunt cauzele izbucnirii unor conflicte violente, de 
genul celor care au tulburat lumea în ultimii 10-15 ani. 


4. DIMENSIUNEA ECONOMICĂ 


Problema dimensiunii economice a securității este una 
deosebit de controversată şi politizată. lată cum se raportează la 
dimensiunea economică a securităţii principalele curente 
politico-economice: 

- mercantiliştii şi neomercantiliştii pun pe primul loc 
statul, ca gestionar al scopurilor sociale şi politice pentru care 
este generată bunăstarea şi ca furnizor al securității necesare 
desfăşurării tuturor activităților economice. Din această 
perspectivă, dimensiunea economică a securităţii este doar o 
parte a securității naționale, ce reprezintă principala prioritate a 
statului. 

- liberalii, în schimb, pun pe primul loc economia şi 
afirmă că aceasta ar trebui să constituie baza oricărui construct 
social, iar piaţa trebuie să fie lăsată să opereze cât mai liber, 
fără intervenţia statului. În viziunea liberală, statul furnizează 
legile şi securitatea în domeniile politic şi militar şi sprijină 
constructele sociale în acele arii în care economia nu o poate 

face. Din această perspectivă, principalul scop al securității 
constă în dezvoltarea regulilor care creează mobilitatea 
economiilor naţionale. 

- socialiştii adoptă o poziție intermediară, afirmând că 
economia constituie baza constructului social, iar statul poate 
exista în afara acestei logici, sarcina sa fiind aceea de a 
„guverna” economia în funcţie de scopurile politico-sociale ale 
justiției şi echităţii. Socialiştii pun accentul pe securitatea celui 
slab din punct de vedere economic şi împotriva celui puternic, 
bogat. 

Aşadar, există modele diferite atât economice, cât şi de 
securitate. Înainte de sfârşitul Războiului Rece, modelele 
economice aveau drept bază economiile naționale, în mare 
măsură autosuficiente, excluzând posibilitatea cooperării 
externe semnificative şi promovând protecţia oferită de stat față 
de competiția externă. Această concepţie a condus la izolare 
parțială. Corespunzător aceleiaşi perioade de timp, modelele de 
securitate erau centrate pe confruntarea echilibrată dintre puteri 
sau superputeri şi aliații lor. După Războiul Rece, liberalizarea 
şi democratizarea economică au determinat şi modificarea 
modelului de securitate, în prezent, realizarea securităţii fiind 
bazată pe interdependența şi cooperarea dintre state atât în 
problemele interne, cât şi în cele externe. 

Din punct de vedere operaţional, dimensiunea economică 
a securităţii poate fi analizată luând în considerare următorii 
indicatori, alături de cei specifici zonei sau regiunii analizate: 

- la nivel naţional, capacitatea statului de a gestiona 
probleme precum inflația, şomajul, calitatea vieţii, balanța de 
plăți dezechilibrată, lipsa oportunităţilor economice, nivelul 
crescut de protecționism, dependența de resursele naturale 
externe etc.; 

- capacitatea statelor de a-şi menține independentă 
producția militară din punct de vedere economic, reflectând 
relația dintre puterea economică şi cea militară; 

- la nivel internaţional, raportul dintre cei care pierd şi cei 
care câştigă pe piața globală şi ritmul în care acesta provoacă 
adâncirea inegalităţilor economice; 

- comerțul ilegal cu ființe umane, droguri, arme uşoare, 
arme de distrugere în masă etc. 

În prezent, problema cea mai importantă în ceea ce 
priveşte dimensiunea economică a securităţii este sărăcia 
persistentă şi de mare amploare. Cu toate că, la nivel global, se 
observă, în anul 2004, o creştere cu 3,8% a produsului intern 
brut, rata inflației şi rata şomajului indică adevărata situaţie 
(Figura nr. 2): 


Rata Rata 
inflației şomajului 
Ţările dezvoltate 1 — 4% 4 — 12% 
Ţările în curs de dezvoltare 5 - 60% 30% 
Figura nr. 2 


Situaţia este cu atât mai dramatică cu cât observăm că 
sărăcia este concentrată pe largi zone: Asia de Est şi Sud-Est şi 
Africa. Acestea sunt zone în care s-a creat un cerc vicios din 
care ţările respective vor ieşi cu greu, întrucât sărăcia provoacă 
boli infecțioase, degradarea mediului şi războaie civile, ce, la 
rândul lor, determină creşterea în amploare a sărăciei. 

Ieşirea din cercul vicios este posibilă doar prin eforturi 
internaționale coordonate a căror finalitate este scăderea 
nivelului sărăciei şi întărirea capacităţii țărilor sărace de a-şi 
rezolva propriile probleme şi de a preveni răspândirea 
amenințărilor la adresa securității internaţionale. Aceste eforturi 
trebuie să vizeze şi celelalte dimensiuni ale securității, întrucât, 
după cum vom arăta în continuare, problemele economice ale 
securității sunt legate nu numai de dimensiunea politică, ci şi de 
cea socială, culturală sau ecologică a securității. Puterea unei 
economii este determinată şi de aspecte precum: mărimea ţării, 
stabilitatea sistemului politic, relaţiile cu vecinii şi 

instituționalizarea relațiilor externe, capacitatea de adaptare 
instituțională şi umană la schimbările intervenite în condițiile 
interne şi externe etc. 


5. DIMENSIUNEA SOCIALĂ 


La fel ca celelalte dimensiuni ale securităţii, nici despre 
dimensiunea socială nu se poate vorbi fără a face referire la cea 
politică, economică, culturală, ecologică şi, deşi nu este 
obiectul studiului de față, militară. 

Dimensiunea socială poate fi analizată în termeni de 
populaţie şi mişcarea populaţiei (numărul, ritmul de creştere, 
evoluţia componentelor sporului natural şi a emigrației externe, 
structura demografică, durata medie a vieţii, nivelul de instruire 
dau profilul demografic al unei populații), norme şi reguli, 
statusuri şi roluri, interacțiuni între actorii sociali etc. Dintre 
aceste aspecte este deosebit de important cel al populației, 
întrucât numărul şi calitatea acesteia determină în mare măsură 
atât puterea statului, cât şi politicile pe care acesta le 
promovează la nivel național şi internațional. 

Cele mai importante tendințe! ce se manifestă la nivel 
mondial au implicaţii esențiale asupra securităţii, la oricare 
dintre nivelurile sale. Astfel, tendinţele manifestate de fertilitate 
în ultimii ani indică deplasarea centrului de greutate al 
populaţiei globale din lumea dezvoltată în lumea în curs de 
dezvoltare. Acest lucru este cu atât mai grav cu cât, aşa cum am 
arătat şi în capitolul dedicat dimensiunii economice a 
securității, aceeaşi zonă este caracterizată de acutizarea sărăciei. 
În acelaşi timp, în topul țărilor cu cei mai mulţi locuitori, 
primele patru națiuni (China, India, SUA şi Indonezia) vor 
rămâne pe aceleaşi locuri în următorii 20 ani, iar următoarele 


14 Nichiporuk, Brian, The Security Dynamics of Demographic Factors, 
RAND Corporation, 2000. 

şase se vor schimba semnificativ: Rusia şi Japonia vor părăsi 
topul celor zece, în timp ce Nigeria, Pakistan, Bangladesh şi 
Etiopia vor urca. Pe lângă creşterea naturală a populaţiei, se 
înregistrează sporirea numărului refugiaților, care provin şi ei 
din ţările în curs de dezvoltare sau din cele măcinate de 
violenţe. În anul 1995, numărul acestora se ridica la peste 14,4 
milioane, cu tendință de creştere. De asemenea, o altă tendință 
majoră a lumii de azi este urbanizarea masivă. Peste jumătate 
din populaţia lumii trăieşte în arii urbane, ce, în unele națiuni, 
devin disproporționat de mari în raport cu suprafaţa ţării. 
Prognozele sugerează că, până în anul 2015, în lume vor exista 
peste 20 megaoraşe (cu peste 10 milioane locuitori). 

Ce implicații au aceste tendințe asupra securităţii? În 
primul rând, se observă schimbări majore în natura conflictului: 
este posibilă creşterea prevalenţei conflictului urban. Acesta 
este atractiv pentru forţele de insurgență şi gherilă, deoarece 
poate egaliza conflictul dintre forțele armate sofisticate din 
punct de vedere tehnologic şi cele mai puțin sofisticate (vezi 
cazul Irakului). Pe de altă parte, şi influenţa diasporelor etnice 
este în creştere, care, datorită globalizării, pot modifica cu 
uşurinţă cursul conflictului din țara-mamă. 

În al doilea rând, există şi se vor manifesta în continuare 
schimbări ale surselor puterii naționale: ratele diferite ale 
sau, dimpotrivă, creşterea populaţiei apte pentru serviciul 
militar. Statele cu fertilitate scăzută vor fi determinate să 
înlocuiască puterea umană cu tehnologia, în timp ce, în 
contrast, în statele cu fertilitate crescută, armata va fi alcătuită 
atât dintr-o forță de elită unică, cât şi dintr-o forță mai mare de 
rezervişti, mai puţin instruită sau echipată. 

În fine, sunt şi vor fi înregistrate în continuare schimbări 
în sursele conflictului. În urmă cu aproximativ cinci decenii, 
forțele demografice aveau capacitatea de a schimba balanţa 
puterii, însă, în prezent, conflictul poate fi influențat şi de 

fluxurile de refugiați (vezi cazul fluxului de refugiați kosovari 
în Macedonia). În plus, populaţiile relativ tinere manifestă o 
tendinţă crescută spre violență. Acest risc este prezent în multe 
dintre naţiunile din Orientul Mijlociu şi din Africa. De 
asemenea, ratele de creştere diferite din grupuri culturale sau 
populaţii vecine pot constitui baza declanşării unui conflict 
etnic, aşa cum s-a întâmplat în Bosnia-Herţegovina, unde teama 
că musulmanii îşi vor spori controlul, alături de colapsul 
aparatului de stat iugoslav, au alimentat acest tip de conflict. În 
acest context, trebuie subliniat faptul că relaţia dintre factorii 
demografici şi conflict nu se desfăşoară într-un singur sens: 
într-adevăr, manifestarea factorilor demografici constituie una 
dintre sursele conflictului, dar şi conflictul în sine creează 
profunde consecinţe demografice (de exemplu, refugiații). 
Totuşi, influența evoluţiei şi mişcării populaţiei este 
prezentă nu numai la nivel strategic şi internaţional, ci şi în plan 
intern, unde populaţia poate formula cerințe şi crea presiuni 
asupra societăţii care, dacă nu le va satisface, se va confrunta cu 
mişcări sociale violente sau cu conflicte de intensități diferite. 
În populaţiile europene, pe de o parte, natalitatea, mortalitatea, 
nupțialitatea au valori din ce în ce mai mici. Pe de altă parte, 
vârsta medie la căsătorie, la prima căsătorie, la naşterea 
primului copil, frecvența disoluţiei familiilor, a uniunilor 
consensuale sunt în creştere. Ceea ce diferențiază, însă, 
populaţiile europene sunt ritmul în care au loc aceste evoluţii şi 
profunzimea schimbărilor. Ca urmare, ele se diferenţiază şi prin 
rapiditatea şi amploarea cu care sunt confruntate de problemele 
sociale cauzate de aceste evoluţii. În influențarea lor, 
determinismul socio-economic este foarte important. 
Cunoaşterea exactă a stării demografice ar putea 
reprezenta cea mai bună evaluare a durabilității dezvoltării 
economice şi, implicit, a modalităților de realizare a stării de 
securitate. Aceasta, pentru că interacţiunea securitate - 
economic - demografic este prezentă în toate stadiile dezvoltării 

individului. Pornind de la constrângerile economice resimţite 
de individ, trebuie să fie tot atâtea obiective ale strategiilor şi 
politicilor economice, sociale şi, în final, de securitate. 


6. DIMENSIUNEA CULTURALĂ 


Dimensiunea culturală a securității comportă două 
aspecte: pe de o parte, impactul culturii asupra securităţii, iar, 
pe de altă parte, existenţa sau inexistența unei culturi de 
securitate. Acest din urmă aspect este evident mai ales în cazul 
absenței unei culturi de securitate, ceea ce poate reprezenta o 
vulnerabilitate a națiunii respective, cu implicații asupra întregii 
comunități internaționale. 

Impactul culturii asupra securităţii umane nu poate fi 
studiat fără referiri consistente la identitatea culturală locală, 
sistemele de valori care conservă capitalul social şi cultural şi 
sistemele indigene de cunoaştere. Ameninţările la adresa 
dimensiunii culturale a securității pot apărea din cauza 
dezvoltării unor politici al căror rezultat este marginalizarea 
populaţiei indigene sau omogenizarea unor populaţii diverse 
pentru a menține stabilitatea politică. Unele ţări se confruntă cu 
conflicte etnice la nivel subnaţional, grupuri de diverse etnii sau 
practici religioase, diferite de cele ale populaţiei majoritare, 
implicându-se în dezbaterile politice (de exemplu, în India de 
Nord, controlul economiei de către persoane din comunități de 
altă limbă sau etnie a condus la confruntări violente). 

De asemenea, analiza de securitate trebuie să se oprească 
şi asupra aspectelor tehnico-ştiinţifice ale dimensiunii culturale 
a securităţii. Un exemplu edificator este constituit de revoluția 
în domeniul militar, ca segment al realității sociale. Fie că 
sursele acestui tip de revoluţie se află în sfera civilă a societăţii, 
fie că se află în cea militară, este evident faptul că saltul generat 
are multiple efecte asupra securităţii la toate nivelurile sale. 

Inovaţiile tehnico-ştiinţifice pot constitui atât mijloace pentru 
creşterea gradului de realizare a stării de securitate, cât şi 
factori de risc, în funcție de interesele umane şi de utilizarea ce 
decurge de aici. 

La nivel internațional, se observă că globalizarea a 
accentuat fenomenul de aculturație împotriva căruia s-au ridicat 
multe voci, în special cele aparţinând grupărilor naționaliste. În 
acest context, religia reprezintă unul dintre cele mai importante 
aspecte ale dimensiunii culturale a securităţii, ea deținând un 
rol-cheie atât prin prevenirea, cât şi prin provocarea unor variate 
forme de conflict (de la războiul tradițional stat contra stat, până 
la formele neconvenționale de violență politică exercitată de 
grupuri sau indivizi). Astfel, putem afirma că religia este 
relevantă pentru toate conflictele, întrucât cuprinde concepte 
precum viață şi moarte, război sfânt sau război drept. De 
asemenea, în analiza factorului religios al dimensiunii culturale 
a securității trebuie să se ţină seama de câteva axiome!”: 

- conflictele religioase tind să aibă un nivel mai mare de 
intensitate, severitate, brutalitate şi letalitate decât celelalte 
forme de conflict; 

- războaiele au o durată mai mare atunci când religia este 
un important factor declanșator; 

- peste jumătate din conflictele contemporane au o 
dimensiune religioasă covârşitoare; 

- în cazul eşecului unui stat, liderii religioşi reprezintă 
figuri principale de autoritate; 

- factorii religioşi sunt invariabil legaţi de identitatea 
grupurilor etnice, de limba, teritoriul, politica şi economia 
acestora; 

- factorii religioşi constituie o componentă esențială a 
procesului de gestionare şi rezolvare a conflictelor. 


15 Otis, Pauletta, Religion and War in the Twenty-first Century, în „Religion 
and Security: The New Nexus in International Relations”, Joint Military 
Intelligence College, 2004. 

Conform unui studiu realizat de Centrul pentru Informații 
de Apărare!€, la începutul anului 2005, în cele cinci mari 
regiuni ale globului, se înregistrau 22 de conflicte armate 
majore şi 28 de „puncte fierbinți”, care ar putea să se 
transforme în războaie, având la bază cauze de natură etnică, 
religioasă, teritorială şi/sau ideologică. Există trei motive 
principale pentru care, în ultimele decenii, chiar dacă numărul 
conflictelor intra şi interstatale a scăzut, conflictele zonale sunt 
o trăsătură definitorie, iar natura lor este preponderent etnico- 
religioasă: eşecul din ce în ce mai evident al ideologiilor şi 
instituţiilor; puterea religiei în furnizarea resurselor ideologice 
necesare menţinerii ideii de justiție socială; puterea religiei în 
furnizarea bazei ideologice pentru coerenţa şi coeziunea 
socială. La sfârşit de secol XX şi început de secol XXI, 
problemele lumii au devenit mult mai complexe, iar soluțiile 
oferite de diversele curente şi programe politice sunt din ce în 
ce mai incapabile să ofere explicaţii pentru riscurile, pericolele 
şi amenințările cu care se confruntă omenirea. Chiar şi 
capitalismul şi democraţia întâmpină probleme semnificative în 
a explica motivele existenței unor discrepanțe majore între 
idealul de dezvoltare impus lumii a treia şi realitățile cu care 
aceasta se confruntă. În schimb, religia, chiar dacă nu oferă 
soluţii practice, reprezintă o adevărată alinare pentru mulți 
dintre cei aflați într-o profundă stare de insecuritate. 


7. DIMENSIUNEA ECOLOGICĂ 


În ultimii ani este tot mai evident faptul că omenirea se 
află într-o profundă criză ecologică. Dimensiunea ecologică 
comportă, mai mult decât celelalte dimensiuni ale securității, un 
discurs dramatic în favoarea securizării, atât din partea 


16 Center for Defense Information, World at War, în „The Defense 
Monitor”, vol. XXXIV, nr. 1/2005. 

guvernelor, cât mai ales din partea societăţii civile, însă 
rezultatele nu sunt întotdeauna încununate cu succes, chiar şi 
atunci când măsurile luate sunt de mare amploare. Priorităţile 
celor două agende nu sunt întotdeauna clare. Există dezbateri 
aprinse asupra tipului de probleme ce pot fi politizate şi cele 
care necesită intervenție imediată. Evident, dezastre concrete, 
precum Cernobâlul sau inundaţiile masive (vezi cazul Asiei de 
Sud-Est devastată de tsunami şi cel al României), dictează 
acţiuni imediate care să prevină repetarea lor. În aceste cazuri, 
în general, locația geografică şi nivelul de bunăstare al ţării 
respective joacă un rol decisiv în interesul acordat combaterii 
efectelor dezastrului. De exemplu, guvernele țărilor sărace tind 
să perceapă politicile industriale de mediu drept ceva pe care nu 
şi-l pot permite. 

Studiile de specialitate!” au arătat că, în principal, există 
trei categorii de ameninţări ce definesc dimensiunea ecologică a 
securităţii: 

1. Ameninţările din partea mediului natural la adresa 
civilizației umane, ce nu sunt rezultatul acțiunilor umane: 
cutremurele şi erupțiile vulcanice, asupra cărora există 
dezbateri în ceea ce priveşte cauzele producerii lor; căderile de 
meteoriți, ciclul natural de întoarcere la o epocă glaciară. 

2. Ameninţările cauzate de acţiunile umane asupra 
sistemelor naturale sau structurilor planetei, atunci când 
schimbările făcute par a constitui amenințări existenţiale la 
adresa unei părți sau a întregii civilizaţii. Un exemplu evident 
este poluarea, ce are printre efecte distrugerea stratului de ozon. 

3. Amenințările cauzate de acţiunile umane asupra 
sistemelor naturale sau structurilor planetei, atunci când schimbările 
făcute nu par a constitui amenințări existențiale la adresa unei părți 
sau a întregii civilizaţii, însă, pe termen lung, există efecte perverse 
(de exemplu, exploatarea resurselor minerale). 


! Buzan, Barry, Ole Waever şi Jaap de Wilde, Security: A New Framework 
for Analysis, Lynne Rienner Publishers Inc., USA, Colorado, 1998. 

Aceste trei categorii cuprind o varietate de probleme, precum: 

- distrugerea ecosistemelor: schimbarea climei, pierderea 
biodiversității, distrugerea pădurilor, deşertificarea, distrugerea 
stratului de ozon, diverse forme de poluare etc.,; 

- problemele energetice: reducerea, raritatea şi distribuţia 
inegală a resurselor naturale, poluare, gestionarea dezastrelor 
(nucleare, chimice); 

- probleme demografice: creşterea populaţiei şi implicit a 
consumului în raport cu resursele planetei, condiţiile insalubre de 
trai şi răspândirea bolilor infecțioase, urbanizarea iraţională etc.; 

- probleme legate de hrană: sărăcia, foametea, consumul în 
exces, degradarea terenurilor cultivabile şi a resurselor de apă etc.; 

- probleme economice: menținerea unor modele 
nesustenabile de producție, instabilitate socială legată de 
existența lipsurilor şi a distribuției inegale a resurselor etc.; 

- conflicte sociale: războaiele ce produc pierderi 
ecologice. 

Exceptând categoria „distrugerea ecosistemelor”, nici una 
dintre celelalte nu este o problemă exclusiv ecologică. Acestea se 
intersectează cu celelalte dimensiuni ale existenței umane, 
implicit ale securității, însă aici sunt privite din punctul de vedere 
al impactului pe care îl au asupra mediului natural. Mai mult, 
degradarea mediului include un lung şir de disfuncţii majore şi 
complexe, care se întreţin unele pe altele, sporind lanțul 
vulnerabilităților. De exemplu,  despăduririle conduc la 
degradarea solului, ceea ce influențează negativ producția 
agricolă. Acesta afectează atât exporturile, cât şi rezervele de 
hrană ale populației, determinând apariția anumitor boli, 
scăderea coeziunii sociale şi, implicit, mişcări sociale. În acest 
context, sunt accentuate tendinţe precum autoritarismul, violenţa, 
instabilitatea politică, dar şi strămutări masive de populaţie. 

Ne vom opri, în continuare, asupra celei mai importante 
probleme ce este cuprinsă în dimensiunea ecologică a 
securității: schimbarea climei, implicit încălzirea globală. 

Problema schimbării climei îngrijorează specialiştii 
deoarece, aşa cum am arătat anterior, sunt create vulnerabilități, 
riscuri, pericole şi chiar ameninţări la adresa securității umane, 
ce pot fi cu greu ameliorate şi contracarate. În ceea ce priveşte 
încălzirea globală, este definită prin creşterea, în timp, a 
temperaturii medii a atmosferei şi oceanelor Pământului. 


1995-2004 Mean Temperatures 


„2 -1.9 | “3 D 1.5 1 1.5 È 
Temperature Anomaly ("C) 
Figura nr. 3 
Sursa: World Meteorological Organization şi UN, Climate Change 
2001: Summary for Policymakers. A Report of Working Group I of the 
Intergovernmental Panel on Climate Change, 2001 


Astfel, în ultimii cincizeci de ani, au fost înregistrate 
următoarele tendințe'®: 

- creşterea temperaturii medii la suprafață cu 0,6°C, 
urmând ca, până în anul 2100, să crească cu 5,8°C (Figura nr. 3); 

- scăderea calotei de zăpadă şi gheață; 

- creşterea nivelului mediu al mării şi al temperaturii 
oceanului; 


'5 World Meteorological Organization şi UN, Climate Change 2001: 
Summary for Policymakers. A Report of Working Group I of the 
Intergovernmental Panel on Climate Change, 2001, http://www.ipce.ch. 

- creşterea cantității precipitațiilor cu 0,5-1% la 10 ani, în 
special în emisfera nordică; 

- creşterea cu 2-4% a frecvenţei precipitațiilor abundente 
în emisfera nordică; 

- scăderea frecvenței apariţiei temperaturilor minime 
extreme şi creşterea frecvenţei apariției temperaturilor maxime 
extreme; 

- alterarea atmosferei din cauza emisiilor de gaze şi 
aerosoli rezultate din activitatea umană. 

Cauzele acestui fenomen se află atât în procesele interne 
ale planetei, cât şi în cele externe, de natură umană sau nu. 
Principala cauză este considerată a fi emisia aşa-numitelor gaze 
de seră, în special dioxidul de carbon, metanul şi oxidul nitros 
rezultate din arderile de combustibili, activitățile industriale şi 
agricole. Gazele de seră creează efectul de seră, care, în limite 
naturale, ajută la menținerea vieții pe pământ (fără acest efect, 
temperaturile ar fi cu 30°C mai scăzute), însă în mari cantități 
cauzează distrugerea stratului de ozon din atmosferă şi 
favorizează încălzirea excesivă a planetei. Comunitatea 
internațională a luat măsuri ce se doresc a fi eficiente, însă nu 
toate țările sunt de acord cu ele. Astfel, prin Protocolul de la 
Kyoto (devenit activ din februarie 2005), țările industrializate 
sunt constrânse să reducă, până în 2008-2012, emisiile de carbon 
cu 5% sub nivelul înregistrat în anul 1990, în timp ce țările în 
curs de dezvoltare vor fi finanțate în scopul dezvoltării 
sustenabile a domeniilor energetic, industrial, al producerii 
tehnologiilor „curate” şi al gestionării deşeurilor toxice. 

Schimbările climaterice, în special încălzirea globală, au 
afectat deja majoritatea sistemelor biologice şi fizice în multe 
părți ale lumii: topirea ghețarilor; înghețarea târzie şi topirea 
timpurie a râurilor şi lacurilor; dispariția anumitor specii de 
plante, mamifere, păsări şi reptile etc. Mai mult, însăşi existența 
umană este amenințată de aceste evenimente, fiind favorizată 
apariția unor evenimente neprevăzute, cu efecte negative. 

De exemplu, creşterea frecvenței de apariție a 
temperaturilor maxime poate provoca: creşterea incidenței 
deceselor şi a bolilor cardiovasculare la grupurile umane de 
vârstă înaintată; creşterea riscului de distrugere a recoltelor; 
creşterea cererii de electricitate şi, în consecință, apariția unei 
crize energetice; criza turismului prin reorientarea către alte 
zone etc. 

Sporirea frecvenței precipitațiilor abundente cauzează 
inundații, alunecări de teren, creşterea eroziunii solului, 
distrugerea florei şi faunei din zonele inundate, distrugerea 
proprietăților umane, riscuri la adresa sănătăţii şi existenţei 
oamenilor din zonă etc. În cazul României, aceste evenimente 
au luat amploare în ultimul an. Este evident că se înregistrează 
şi în ţara noastră, în ultimii ani, o creştere a temperaturii medii 
globale. Conform studiilor realizate de Administraţia Naţională 
de Meteorologie, în România, există diferențieri regionale de 
temperatură. În afara Carpaţilor, în Muntenia, Oltenia, Moldova 
creşterea medie a temperaturii este mai mare decât în spațiul 
intracarpatic, în Transilvania. În ultimii 100 de ani, temperatura 
medie în România a crescut cu 0,4*C. Consecința este o 
înmulțire a fenomenelor meteorologice extreme, precum: ploile 
abundente; creşterea frecvenței zilelor caniculare; descreşterea 
frecvenţei zilelor de iarnă; majorarea semnificativă a mediei 
temperaturii minime din timpul verii; ridicarea mediei 
temperaturii maxime în timpul iernii şi verii (până la două 
grade C, în sudul şi sud-estul ţării), îngustarea plajelor ca 
urmare a creşterii nivelului mării etc. În anul 2005, primul val 
de inundaţii din România a afectat mii de vieți umane (24 
decese), a distrus numeroase case şi infrastructură importantă 
(peste 3.500 case distruse, 2 mii case în pericol de prăbuşire, 89 
şcoli şi 24 biserici afectate, 375 km drumuri naţionale distruse, 
699 poduri avariate) şi au fost „înghițite” de ape 300.000 ha de 
teren agricol (cele mai afectate sunt culturile de grâu - 149.571 
ha, porumb — 40.772 ha, floarea-soarelui - 26.347 ha, păşuni 

naturale — 7.300 ha) şi de păduri (drumuri forestiere — 657,25 
km, copaci rupţi — 132.920 m5)'?. Luna septembrie a adus un 
nou val de inundații, cu efecte devastatoare atât în zonele 
rurale, cât şi în cele urbane. 

În acelaşi timp, uraganele Katrina şi Rita au provocat 
nenumărate pierderi de vieți omeneşti şi distrugeri uriaşe în 
SUA, demonstrând că în fața naturii nu mai putem vorbi despre 
mari puteri şi state mici şi mijlocii sau despre state dezvoltate şi 
state în curs de dezvoltare. Doar sistemul de răspuns la aceste 
dezastre poate demonstra diferenţele de dezvoltare dintre aceste 
țări. 


'9 Sursa: Ministerul Administraţiei şi Internelor, http://www.mai.gov.ro. 

8. CONCLUZII ŞI PROPUNERI 


> Este evident faptul că procesul prin care starea de 
insecuritate a oamenilor din cadrul unei națiuni se poate 
propaga la nivel zonal, regional sau global, dând naştere unui 
conflict armat internațional porneşte de la nivelul individului. 
Securitatea, de la nivelul naţional până la cel internațional, nu 
poate fi analizată numai în termeni de state naţiune şi interesele 
lor, ci, în ultimă instanță, depinde de indivizii umani şi 
interesele lor, cu alte cuvinte de securitatea umană. 

> Securitatea umană se manifestă în special în cadrul 
dimensiunilor nonmilitare ale securităţii, întrucât dimensiunea 
militară vizează, în mare parte, capacitatea guvernului de a 
contracara pericolele şi amenințările militare interne şi externe, 
dar şi folosirea forței militare pentru a apăra statele sau 
guvernele împotriva pericolelor şi amenințărilor nonmilitare la 
adresa existenţei lor. Cu toate acestea, dimensiunile nonmilitare 
ale securității şi cea militară sunt profund interdependente, 
orice risc, pericol sau amenințare manifestat(ă) într-una dintre 
ele afectându-le şi pe celelalte. 

> Problema securității umane se referă, de fapt, în 
practica de zi cu zi la insecuritatea umană, întrucât existența 
vulnerabilităţilor, riscurilor, pericolelor şi amenințărilor ne face 
să  conştientizăm nevoia de securitate. Astfel, cauzele 
insecurității umane afectează gradual toate nivelurile societăţii, 
produc reacţii internaţionale, inclusiv recurgerea la forța armată 
de către un stat sau un grup de state, ajungându-se, în final, la 
declanșarea unui conflict armat. 

> Analizând aceste aspecte ale securităţii, observăm că 
definiția conceptului s-a schimbat drastic. Cadrul care a 
determinat, în mare măsură, transformarea sa este globalizarea. 

> Din cauza transformării caracteristicilor mediului 
internațional de securitate, relația dintre diferitele dimensiuni 
ale securităţii s-a schimbat, în sensul modificării priorităților. 

Centrarea atenţiei pe dimensiunea militară a securității nu este 
suficientă pentru a câştiga războiul împotriva terorismului sau a 
celorlalte tipuri de ameninţări asimetrice. 

> Realizarea securității depinde de abordarea 
concomitentă a tuturor celor şase dimensiuni ale sale: militară, 
politică, economică, socială, culturală şi ecologică. Mai mult, la 
nivel global, interdependenţele s-au dovedit a fi mai mult decât 
economice şi militare, comportând şi aspecte politice, sociale, 
culturale şi chiar de mediu. 

> Ca o consecinţă a globalizării, ea însăşi o sursă de 
tensiune între cei care beneficiază şi cei care sunt dezavantajați 
prin efectele sale, interesele actorilor statali, zonali şi regionali 
au devenit inseparabil legate de cele ale actorilor naționali şi 
internaționali din alte zone şi regiuni, de stabilitatea şi 
securitatea întregii lumi. 

> Cu alte cuvinte, securitatea unui actor este dependentă 
de securitatea altuia, de aici luând naştere nevoia de cooperare 
internațională multilaterală. 

> În fața acestor transformări, statul acordă atenție 
sporită uneia dintre cele mai importante funcţii ale sale, anume 
asigurarea securităţii. Statele democratice nu îşi militarizează 
politicile, economia sau viața societății, în ansamblul său, ci, 
dimpotrivă, mențin echilibrul între calitatea vieții şi capacitățile 
militare ale statului şi între societatea civilă şi cea politică, pe 
de o parte, şi forţele armate, pe de altă parte. Astfel, aceste state 
menţin controlul civil democratic asupra politicilor militare, 
armatei şi bugetului de apărare. Propunem ca, după o analiză a 
utilității realizată de către forurile competente în domeniu, 
această temă a controlului civil democratic asupra armatei să fie 
dezvoltată cu scopul înţelegerii nuanţate a importanţei acestei 
caracteristici definitorii a statului de drept. 

> Totuşi, securitatea naţională devine şi responsabilitatea 
alianțelor internaţionale. În ultimii ani, din ce în ce mai multe 
domenii de responsabilitate a statului intră în sfera guvernării 

globale, devenind internaționale şi transnaționale. Astfel, deşi 
deciziile cheie asupra problemei păcii şi războiului sunt luate, 
la nivel naţional, de către elita politică, cu suportul populației, 
iar la nivel internaţional, de către organele de conducere ale 
grupărilor instituționalizate de state, rolul acestora din urmă în 
rezolvarea conflictelor interne este în creştere. 

> În viitor, pentru a răspunde cerinţelor de securitate 
formulate de către grupările de state, preconizăm orientarea 
politicilor de securitate în special către nivelurile zonal, 
regional şi global, cu o sporire a atenţiei acordate dimensiunilor 
nonmilitare, însă fără a reduce din importanța acordată celei 
militare. În consecință, dimensiunea militară a securităţii nu 
poate fi trecută pe locul doi în agenda internaţională, chiar dacă 
redefinirea securităţii subliniază aspectele nonmilitare ale 
acesteia. 

> Din aceste motive, sugerăm să fie analizată utilitatea 
continuării studiului acestei teme în cadrul unui grup de lucru 

